Runderpes is ‘n akute en hoogsaansteeklike virussiekte onder beeste. Dit het in die wêreld reeds tot groot veevrektes gelei. Geen groter ramp het die wildlewe in Suider-Afrika ooit getref nie. Waarskynlik het die Hunne runderpes tydens die Donker Eeue uit die afgeleë oostelike dele van Asië weswaarts gebring. Hierdie pes was in die vroegste tye al in Sentraal-Europa en die Midde-Ooste bekend. Van rondom die Kaspiese See het dit na Europa en Afrika versprei. In 1740 het ‘n 3 miljoen beeste in Europa aan hierdie pes gesterf. Die virus trek in 1865 van oos na wes oor Europa. Honderdduisende beeste vrek daaraan waarvan alleen al in Brittanje‘n kwart miljoen. In 1889 tref die plaag Somaliland nadat besmette diere uit Indië ingevoer is. Binne 7 jaar is runderpes oor die hele Afrika versprei en is daar teen die 1890’s ‘n 80 tot 90% van die vee in Afrika suid van die Sahara besmet. Teen die 1960’s was hierdie pes weens inenting iets van die verlede. Helaas was daar in 1982 tot 1984 in Afrika en in 1996 in Turkye weer ‘n uitbraak.